Ted Sorensen med rødder på Mors blev verdenskendt som John F. Kennedys rådgiver og taleskriver. - Det var en af mine opgaver, udover at rådgive ham om hans politiske programmer, så var det min opgave at hjælpe ham med hans taler, så jeg er stolt af dem alle. - Men det var hans taler, ikke mine. Sådan fortalte Ted Sorensen selv, syv år før sin død i 2010. Og selvom Ted Sorensen var født og opvokset i USA, var han stadig så interesseret i sine danske aner, at han i 2003 besøgte Mors. Og når man spurgte ham, hvor han var fra, svarede han konsekvent Nebraska og Danmark. I går var det så 20 år siden, manden med Mors-blod i årene besøgte Ejerslev Kirke. Her har man siden lavet en mindeplads for præsidentens mand. Og 20-året blev fejret med et besøg af Ted Sorensens sidste hustru, Gillian Martin Sorensen, som var gift med Ted Sorensen fra 1969 og frem til hans død i 2010. - Ted var altid meget stolt af sine danske aner. Han fortalte om det med interesse og stolthed. Det er en meget speciel mulighed for meget for at se det på denne perfekte dag, siger Gillian Martin Sorensen på 20-årsdagen. Da Ted Sorensen selv besøgte Mors i 2003, var det med Ejerslev Kirke som destination. I den kirke blev hans oldeforældre gift i 1880. Siden udvandrede oldeforældrene med deres børn – heriblandt Ted Sorensens farfar, Jens Christian Sorensen, der både var født i Ejerslev og døbt i kirken på Nordmors. Dengang var der ikke nogen, der kunne gætte, at Sorensen-slægten skulle blive husket for, at Ted Sorensen blev nærmeste rådgiver og taleskriver i 11 år for senator og senere præsident John F. Kennedy. En præsident, der for evigt vil blive husket for citater som ”Ich bin ein Berliner” og ”ask not what your country can do for you, ask what you can do for your country.' Selv vil Ted Sorensen for mange blive husket som verdens første officielle spindoktor og en af historiens bedste taleskrivere. Og på Mors gør de altså noget for at mindes Ted Sorensen. Manden, der foruden at skrive taler også rådgav John F. Kennedy under Cubakrisen og dermed spille en rolle i, at verden undgik en altødelæggende atomkrig. Minderne holder de fast i med både en fejring af 20-året for hans besøg og en mindeplads med en tavle, der fortæller om Ted Sorensens liv. Det vækker glæde hos hans enke. - Det er meget rørende for mig. Det var næsten, som om han fulgte med i ceremonien. - Jeg er meget rørt og så taknemlig for denne begivenhed. Og for denne tavle, siger Gillian Martin Sorensen.

Referat:
Ted Sorensen var taleskriver og rådgiver for John F. Kennedy, og så var han stolt af sine rødder på Mors. Derfor mindes morsingboerne nu den verdensberømte spindoktor.